Kunsill Ġenerali Straordinarju tal-PN: 1,630 kunsillier eliġibbli jivvutaw
Il-Partit Nazzjonalista qal li hemm 1,630 kunsillier eliġibbli jivvutaw fil-Kunsill Ġenerali Straordinarju ta' tmiem din il-ġimgħa li fih se jintalbu jagħżlu jekk it-tesserati tal-partit, imlaqqa' fil-Konvenzjoni Ġenerali, għandhomx jikkonfermaw il-kap atttwali, Adrian Delia, jew jinfetaħ il-proċess ta' elezzjoni għal kap tal-Partit Nazzjonalista. Il-Partit Nazzjonalista qal li l-għadd ta' kunsilliera eliġibbli jivvutaw qed jitħabbar wara l-għeluq ta' proċess ta' verifika mill-Kummissjoni Elettorali tal-partit. Il-lejla se ssir il-votazzjoni bikrija, bil-kunsill ġenerali straordinarju jibda jitlaqqa' l-Ġimgħa u jissokta matul il-jum tas-Sibt meta filgħaxija tagħlaq il-votazzjoni u jitħabbar ir-riżultat.